Obvodný    úrad    životného   prostredia    v   Banskej   Štiavnici 
                           Radničné námestie č. 18,  969 01 Banská Štiavnica
------------------------------------------------------------------
č. s. 2008/00069/ZH-NOH                                                                                            V Žiari nad Hronom
                                                                                                                                                       28.2.2008

                     
                                                           R O Z H O D N U T I E        

            Obvodný úrad životného prostredia v Banskej Štiavnici ako príslušný orgán štátnej správy podľa § 56 písm. b) zákona č. 24/2006 Z. z. o posudzovaní vplyvov na životné prostredie  a o zmene a doplnení niektorých zákonov (ďalej len „zákon“) na základe zámeru  „Vodné dielo Bzenica“, ktorý predložil navrhovateľ Hydroenergia, s.r.o. Račianska 30/A, 831 02 Bratislava,  vykonal zisťovacie konanie podľa § 29 odst. 1 zákona a po ukončení zisťovacieho konania vydáva podľa  § 29 odst. 7 zákona toto rozhodnutie:
             
           Navrhovaná činnosť „ Vodné dielo Bzenica  “,  uvedená v predloženom zámere

                                                    s a      n e b u d e    p o s u d z o v a ť

podľa zákona. Pre uvedenú činnosť je preto možné požiadať povoľujúci orgán o povolenie podľa osobitných právnych predpisov. 

                                                            O D Ô V O D N E N I E 

            Navrhovateľ zámeru Hydroenergia, s.r.o. Račianska 30/A, 831 02 Bratislava, zastúpený riaditeľom Ing. Miroslavom Pikusom, predložil na Obvodný úrad životného prostredia v Banskej Štiavnici podľa § 22 zákona dňa 28.12.2007 zámer činnosti „Vodné dielo Bzenica“, ktorý vypracoval ENVIGEO, a.s., Kynceľová 2, 974 11 Banská Bystrica. 
        
           Zámer vypracovaný podľa § 22 a prílohy č.8 zákona obsahuje dva varianty činnosti, ako aj nulový variant, tzv. variant stavu, ktorý by nastal, ak by sa zámer neuskutočnil.

           Zámer svojimi parametrami podľa prílohy č. 8 zákona v bode 10. Vodné hospodárstvo  pod položkou 1.) Priehrady, nádrže a iné zariadenia určené na zadržiavanie alebo na akumuláciu vody vrátane suchých nádrží - s výškou hrádze nad základovou líniou od 3 m do 8 m, podlieha zisťovaciemu konaniu, ktoré Obvodný úrad životného prostredia v Banskej Štiavnici vykonal v súlade s § 29 zákona. 

Posudzovaná činnosť zámeru sa má realizovať v Banskobystrickom kraji, okres Žiar nad Hronom, v k. ú. Bzenica na parc.: 295, 296, 297, 298, 299, 300, 301, 302, 303, 304, 305, 306, 307, 309/2, 310/2, 311/2, 312/2, 313/2,  314, 315, 316, 317, 318, 319, 320, 321, 322, 323, 324, 325, 326, 327, 328, 329, 330, 331, 332, 333, 334, 335, 336, 337, 338, 373, 374, 375, 376, 377, 378, 379, 380, 381, 382, 383, 384, 385, 386, 387, 388, 389, 390/1, 391, 392, 393, 394, 395, 396, 397, 398, 399, 400, 401, 402, 403, 404, 405, 406, 407, 408, 409, 410, 430, 431, 432, 433, 1150, 1174, 1176, 1258 a v k. ú. Bukovina 185/4 a 500/7. „ Vodné dielo Bzenica “  je navrhnuté plniť viacero funkcií: vodohospodársku, energetickú, environmentálnu a sociálnu. Vodohospodárska funkcia vodného diela rieši  úpravu vodného toku Hron medzi riečnym km 112 až 116. Súčasťou vodného diela bude aj vybudovanie malej  vodnej elektrárni.

strana 2 rozhodnutia č.2008/00069/ZH-NOH 
-------------------------------------------------------------------------------------

Variant 1   -  navrhuje  výstavbu  vodného  diela  na  vodnom  toku  Hron  spracovaného  podľa 
„ Návrhu koncepcie využitia hydroenergetického potenciálu rieky Hrona v úseku Zvolen - V. Kozmalovce “. (Králik 2001). Variant 1 rieši výstavbu malej vodnej elektrárne ( MVE ) v priestore existujúceho koridoru toku v rkm 113,55. Inštalovaný výkon je 1,460 MW s očakávanou ročnou produkciou 8,486 GWh. Stavebná časť MVE pozostáva zo spodnej stavby strojovne, nátoku na turbíny a výtokového bazénu s naviazaním na úpravy nad a pod vodným dielom. Spodná stavba je prispôsobená navrhovaným turbínam. V rámci spodnej stavby bude osadené technologické zariadenie, vrátane kábelových kanálov.  V rámci hornej stavby sa vybudujú prevádzkové priestory pre elektročasť a pre obsluhu. Vstup do elektrárne je z prístupovej cesty. Vtokový objekt je navrhnutý podľa vtokového kužeľa na turbíny a zároveň prihliada na odporúčanú rýchlosť na jemných hrabliciach pri automatickom čistení. Pre energetické využitie prietokov rieky Hron v profile je navrhnutá nízkotlaková priebežná príťahová MVE, situovaná na pravej  strane toku. MVE pozostáva z prívodu vody k turbínam, strojovne s hlavným technologickým zariadením a výtokovej časti. V strojovni MVE sú navrhnuté dve priamoprúdové Kaplanové turbíny. Každá turbína bude vybavená plnou automatikou spúšťacích a odstavovacích pochodov so signalizáciou  prevádzkových a poruchových stavov. Strojovňa je riešená plochou strechou nad úrovňou koruny hate. Úprava koryta sa predpokladá v dĺžke 3,0 km nad haťou a v dĺžke 0,800 km pod haťou. Na ľavej strane toku je navrhovaný biokoridor vytvorený lichobežníkovým  profilom koryta. V dĺžke 2,15 km nad haťou bude vybudovaná obojstranná hrádza. 

Variant 2 - vodné dielo má spojiť prívodným kanálom dva ohyby meandrujúceho toku a navrhuje využiť výškový rozdiel medzi týmito bodmi na výrobu energie. Pri  ľavom pilieri hate je navrhnutý vnútrokorytový biokoridor a na začiatku prívodného kanála na jej pravej strane je navrhnutá budova MVE II využívajúca sanačné prietoky do starého koryta Hrona. Pri ľavobrežnom zaviazaní sa uvažuje s vybudovaním sklzu pre kajakárov. Nad ľavobrežným zaviazaním je navrhnutý odberný objekt do prívodného kanála na konci ktorého je navrhnutá budova MVE I. Staré koryto rieky bude dotvorené štyrmi prehrádzkami tak, aby bol vytvorený dostatočný priestor pre ekosystém. Inštalovaný výkon  pri MVE I s použitím dvoch horizontálnych Kaplanových turbín je 3,000 MW.  Inštalovaný výkon  pri  MVE II  s použitím jednej  horizontálnej Kaplanovej turbíny je 0,230 MW.  
SO č. 101 - Hať je navrhovaná s tromi poliami o svetlej šírke 18,0 m. Deliace piliere majú šírku 2,0 m. Hať je premostená železobetónovým mostom s obslužnou komunikáciou o šírke vozovky 4,5 m. 
SO č. 102 - Biokoridor je navrhnutý v deliacom pilieri medzi haťou a MVE II.
SO č. 103 - Budova MVE II  bude slúžiť na osadenie technologického zariadenia a uvažuje s priestormi pre pracovníkov.  Prietočná  časť odberného objektu je rozdelená do troch polí, kde je každé opatrené drážkami provizórneho hradenia. 
SO č.105 - Prívodný kanál je navrhnutý na kapacitu 60,0 m3.s-1.
V  SO č. 106 - MVE I  bude osadené technologické zariadenia a uvažuje s priestormi pre pracovníkov. 
SO č.107 - Odpadové koryto je navrhnuté na odvedenie vody využitej na energetické účely od MVE I do koryta Hrona. Ďalej sa uvažuje s prečistením dna pod vyústením odpadového koryta a s vybudovaním spevnených plôch v rámci terénnych úprav. 
SO č. 108 - Úpravy v koryte Hrona pod MVE I - pozostáva z prečistení dna odstránením nánosov.
SO č. 109 - Terénne úpravy sú navrhnuté  v rámci celej stavby a to  nasypaním a zhutnením z miestnych materiálov.  
V každej z elektrárni z generátorov cez transformátory bude vyvedený výkon ( SO č.110 ) do skriňových rozvodní 22 kV v zapúzdrenom vyhotovení. V rámci úpravy zdrže ( SO č. 111 ) sa uvažuje s preložením zaústenia Vyhnianskeho potoka až po hať.  

strana 3 rozhodnutia č.2008/00069/ZH-NOH 
---------------------------------------------------------------------------------------------

SO č. 112 - Staré koryto bude dobudované o 4 prehrádzky. Ďalej v zámere sú riešené: SO č. 113 - spevnené plochy, SO č.114 - studňa úžitkovej vody, SO č. 115 - oplotenie a prevádzkové súbory: PS 01 - uzávery  hate, PS 02.1 - strojnotechnologická časť MVE I i PS 02.2 - MVE II, elektrotechnologická časť PS 02.2 MVE I a PS 03.2 MVE II.    

            V rámci zisťovacieho konania Obvodný úrad životného prostredia v Banskej Štiavnici rozoslal zámer  podľa § 23 odst. 1 zákona na zaujatie stanoviska rezortnému orgánu, dotknutým orgánom, povoľujúcim orgánom a dotknutej obci.

            V zákonom stanovenej lehote doručili na Obvodný úrad životného prostredia v Banskej Štiavnici, stále pracovisko v Žiari nad Hronom  svoje písomné stanoviska tieto subjekty:
       
          Ministerstvo životného prostredia SR, Sekcia vôd a energetických zdrojov, (list č. 2880/2008-8.3 zo dňa 6.2.2008) - z pohľadu vecnej pôsobnosti nemá pripomienky. Upozorňuje, že je potrebné pri posudzovaní vplyvov na životné prostredie požiadať o stanovisko aj Slovenský vodohospodársky podnik, š.p. Banská Štiavnica - OZ Banská Bystrica. Navrhuje aby predmetný zámer bol posudzovaný podľa zákona č. 24/2006 Z. z.. Odporúčajú realizovať variant č.2. 
            Ministerstvo hospodárstva SR, (list č. 444/2008-3400 zo dňa 24.1.2008) - uvádza, že zvýšenie využívania hydroenergetického potenciálu na výrobu elektriny v malých vodných elektrárňach je jedným zo základných nástrojov na dosiahnutie cieľov stanovených v Stratégii vyššieho využitia obnoviteľných zdrojov energie v SR a Energetickej politike SR. Vzhľadom na uvedené odporúča, aby sa navrhovaná činnosť neposudzovala podľa zákona č. 24/2006 Z. z..         
          Krajský úrad životného prostredia v Banskej Bystrici, Odbor zložiek životného prostredia (list č. 2008/00397-BE zo dňa 22.1.2008) - v zámere sú vyhodnotené záujmové sféry z hľadiska ochrany vôd, ochrany prírody a krajiny, histórie a rekreačného využitia toku v dotknutom území a vplyv stavby na životné prostredie. Zámer obsahuje všetky náležitosti, ktoré majú byť brané na zreteľ v súlade s citovaným zákonom č. 24/2006 Z. z.. KÚŽP v Banskej Bystrici, úsek štátnej vodnej správy bude v súlade s vodným zákonom povoľovacím orgánom tejto stavby. Vzhľadom na potrebu vypracovania návrhu Koncepcie využitia hydroenergetického potenciálu vodných tokov v SR, ktorú má MŽP SR predložiť na rokovanie vlády a vzhľadom na jej schválenie sa doporučuje proces budovania MVE pozastaviť, vrátane posudzovania ich vplyvu na ŽP. Z toho dôvodu KÚŽP požaduje, aby bol v súlade s uvedeným návrhom zámer Vodné dielo Bzenica posúdený podľa zákona č. 24/2006 Z. z. a  aj celý tok Hrona z pohľadu počtu a určenia profilov na výstavbu MVE na toku Hron. Uvedenú činnosť je potrebné posúdiť v náväznosti na § 3 vyhlášky č. 433/2005 Z. z.. 
           Úrad Banskobystrického samosprávneho kraja, Odbor regionálneho  rozvoja, územného plánu a životného prostredia (list  č.2121/2008/ODDUPSP-002 zo dňa 24.1.2008) - nemá námietky k samotnému využívaniu vodného potenciálu rieky Hron a tým k využívaniu obnoviteľných zdrojov energií, čo je v súlade s ÚPN VÚC Banskobystrický kraj, jeho Zmenami a doplnkami, regulatívom 7.3.5.- podporovať rozvoj využívania obnoviteľných zdrojov energie. Vzhľadom na závažnosť problematiky budovania MVE na rieke Hron a s tým súvisiace využívanie hydroenergetického potenciálu upozorňuje na skutočnosť, že k uvedenému zámeru je potrebné stanovisko ústredného orgánu pre využívanie hydroenergetického potenciálu a to MŽP SR i vzhľadom na vodné diela na Hrone, ktoré sú riešené v ÚPN VÚC Banskobystrický kraj v záväznej časti. Z uvedeného dôvodu odporúča pokračovať ďalej v posudzovaní podľa zákona. 
           Obvodný úrad v Žiari nad Hronom - odbor civilnej ochrany a krízového riadenia (list č. A/2008/00266-5 zo dňa 28.1.2008) - bez pripomienok a nedoporučuje ďalšie posudzovanie podľa zákona.                          

           

strana 4 rozhodnutia č.2008/00069/ZH-NOH 
--------------------------------------------------------------------------------------------

           Okresné riaditeľstvo hasičského a záchranného zboru v Žiari nad Hronom (list č. ORHZ-75/2008 zo dňa 10.1.2008) - ako orgán štátnej správy na úseku ochrany pred požiarmi nie je podľa zákona č. 314/2001 Z. z. o ochrane pred požiarmi v znení zákona č. 562/2005 Z. z. kompetentné posudzovať, hodnotiť a vydávať stanoviská z hľadiska vplyvu na životné prostredie k uvedenej stavbe.            
           Obvodný pozemkový úrad v Žiari nad Hronom (list č. 2007/00313 zo dňa 4.2.2008) - uvádza, že v súvislosti s realizáciou investičného zámeru sa predpokladá s trvalým záberom poľnohospodárskej pôdy, čo má priamy negatívny vplyv na životné prostredie z dôvodu vyradenia poľnohospodárskej pôdy z  produkčného procesu. Ako ďalší negatívny vplyv na pôdu sa prejaví počas realizácie stavebných prác. Z hľadiska ochrany poľnohospodárskej pôdy sa javí ako vhodnejší druhý variant pre menší záber pôdy. Vzhľadom k tomu, že navrhovaný zámer je veľkého rozsahu a jedná sa o veľký zásah do voľnej prírody, považuje za potrebné zámer posudzovať podľa zákona č. 24/2006 Z. z.. 	
           Slovenský pozemkový fond Bratislava, Regionálny odbor Žiar nad Hronom ( list č. 70/2008/RO22 zo dňa 31.1.2008 ) - uvádza, že pozemky na ktorých sa navrhuje umiestnenie stavby  pri variante 2 t.j. lokalita Dolné lúky za železnicou prenajíma PD Lovčica - Trubín, okr. Žiar nad Hronom,  nájomná zmluva je uzavretá v zmysle zákona č.504/2003 Z. z. na dobu určitú.  Slovenský pozemkový fond môže pozemky vo vlastníctve SR previesť do vlastníctva fyzickej osoby  alebo právnickej osoby v zmysle § 34 zákona č. 330/1991 zb. v znení neskorších predpisov, ktoré sú právoplatným rozhodnutím príslušných orgánov určené na výstavbu a pozemky neznámych vlastníkov pre stavby vo verejnom záujme a to najmenej za cenu zistenú podľa cenového predpisu. Slovenský pozemkový fond nemá pripomienky k zámeru vybudovať malú vodnú elektráreň v  k. ú. Bzenica v lokalite  Dolné Lúky.
            Regionálny úrad verejného zdravotníctva  so sídlom v  Žiari nad Hronom, (list č. 198/2008 zo dňa 29.1.2008) - k predloženému návrhu vydáva súhlasné záväzné stanovisko. Navrhuje v ďalšom konaní riešiť zásobovanie staveniska pitnou vodou. Pokiaľ sa vodné dielo bude využívať aj na rekreačné účely je potrebné je potrebné navrhnúť protihlukové opatrenia, vzhľadom na susediacu pripravovanú výstavbu rýchlostnej komunikácie.  Predložený zámer je potrebné posudzovať podľa zákona č. 24/2006 Z. z.. 
            Slovenská agentúra životného prostredia Banská Bystrica, Centrum environmentalistiky a informatiky, (list č. CZ 86/2008 zo dňa 30.1.2008) uvádza, že vzhľadom na to, že MŽP SR nepridelilo pre organizáciu finančné prostriedky na spracovávanie stanovísk v rámci posudzovania vplyvov na životné prostredie pre OÚŽP nebude sa vyjadrovať. 
            Štátna ochrana  prírody  SR,  Správa chránenej krajinnej oblasti Štiavnické vrchy, (list č. 22/AM/2008 zo dňa 29.1.2008) - nesúhlasí s výstavbou žiadneho vodného diela v tejto časti toku pokiaľ nebude schválený záväzný koncepčný materiál, ktorý stanoví únosný počet elektrární a miesta ich osadenia na strednom úseku rieky Hron. Zámer činnosti Vodné dielo Bzenica, vypracovaný podľa zákona č. 24/2006 Z. z. nevychádza zo schváleného, všeobecne záväzného koncepčného materiálu podrobeného pripomienkovaním a odsúhlasením všetkých zainteresovaných orgánov a organizácií.       
          Obvodný úrad životného prostredia v Banskej Štiavnici, stále pracovisko v Žarnovici -  úsek štátnej správy ochrany prírody a krajiny (list č. 2008/00078/ZC zo dňa 8.2.2008)  - uvádza, že z posúdenia predloženého zámeru, ako aj zo stanovísk orgánu ochrany prírody a krajiny ku zámerom MVE na rieke Hron, predložených v predchádzajúcom období vyplýva, že výstavbou navrhovaných vodných diel (Hronská Dúbrava, Jalná, Šašovské Podhradie, Bzenica, Žarnovica, Rudno nad Hronom, Hronský Beňadik) sa zmení charakter vodného toku a je možné predpokladať, že dôjde k výrazným zmenám rastlinnej a živočíšnej zložky, viazanej na túto časť rieky Hron. Z uvedených dôvodov orgán ochrany prírody a krajiny  doporučuje ďalšie posudzovanie        podľa    zákona.    Toto   odporúčanie    dávajú    aj   z   dôvodu,   že  MŽP SR 

strana 5 rozhodnutia č.2008/00069/ZH-NOH 
---------------------------------------------------------------------------------------------

v predchádzajúcom období u všetkých zámerov MVE v okrese Žarnovica a to: MVE Žarnovica - Okrut, MVE Rudno nad Hronom a MVE Hronský Beňadik rozhodlo, že sa budú ďalej posudzovať.  Vzhľadom na navrhovanú koncentráciu vodných diel na danom úseku rieky Hron pre posúdenie skutočného vplyvu MVE na životné prostredie by však bolo potrebné posúdiť tieto vo vzájomných súvislostiach. Potrebné je dôsledne vyhodnotiť kritéria na posúdenie týchto vodných stavieb tak, ako sú dané v § 3, ods.2, Vyhlášky MŽP SR č. 433/2005 Z. z. , ktorou sa ustanovujú podrobnosti o využívaní hydroenergetického potenciáli vodných tokov. Navrhovanú MVE je potrebné posúdiť aj z hľadiska dokumentu „ Návrh environmentálnych a ekologických limitov pre výstavbu MVE na Slovensku “. 
           Obvodný úrad životného prostredia v Banskej Štiavnici, stále pracovisko v Žarnovici - úsek štátnej správy ochrany ovzdušia (list č. 2008/00076/ZC zo dňa 31.1.2008) - uvádza,  že  lokalita  na  hranici  k. ú. Revištské     Podzámčie, kde  sa  uvažuje    s  realizáciou 
posudzovanej stavby, vzhľadom na množstvo produkovaných emisií a rozptylové podmienky, dané reliéfom a klimaticko - meteorologickými podmienkami, nepatrí medzi oblasti vyžadujúce osobitnú ochranu ovzdušia. Predpokladané nepriaznivé vplyvy prevádzky vodného diel na kvalitu ovzdušia budú za normálnych okolnosti len minimálne. Z hľadiska sledovaných záujmov štátnej správy ochrany ovzdušia dáva kladné stanovisko bez pripomienok s tým, že predložený zámer nie je potrebné posudzovať podľa zákona.  
           Obvodný úrad životného prostredia v Banskej Štiavnici, stále pracovisko v Žarnovici - úsek štátnej správy odpadového hospodárstva (list č. 2008/00077/ZC zo dňa 6.2.2008) - dáva kladné stanovisko bez ďalších pripomienok s tým, že predložený dokument nie je potrebné posudzovať podľa zákona. 
           Obvodný úrad životného prostredia v Banskej Štiavnici, stále pracovisko v Žarnovici  - orgán štátnej vodnej správy (list č. 2008/00075/ZC zo dňa 8.2.2008) - uvádza, že predmetný dokument je potrebné posudzovať podľa zákona č.24/2006 Z. z. o posudzovaní vplyvov na životné prostredie a o zmene a doplnení niektorých zákonov, nakoľko sa v jeho blízkosti nachádza osobitne chránená časť prírody „Chránený areál Revišťský rybník“ a vo vzťahu k výstavbe obchvatu I/65. 
          Obvodný úrad životného prostredia v Banskej Štiavnici, stále pracovisko v Žiari nad Hronom - úsek štátnej správy ochrany prírody a krajiny (list č. 2008/00120/ZH zo dňa 8.2.2008) - uvádza, že na základe stanoviska č. 7152/2006-3.5./tč vydaného Ministerstvom životného prostredia SR, podľa zákona č. 24/2006 Z. z. o posudzovaní vplyvov na životné prostredie a o zmene a doplnení niektorých zákonov, k dokumentu „Stratégia vyššieho využitia obnoviteľných zdrojov energie SR, kde do prílohy uznesenia vlády SR navrhuje uviesť okrem iných i opatrenie (pod bodom 3 uvedeného materiálu): zabezpečiť vypracovanie  samostatných koncepcií na celoštátnej úrovni pre každý obnoviteľný zdroj energie (vodná energia, slnečná energia, biomasa atď.) v podmienkach Slovenskej republiky, s preukázaním všetkých vplyvov, pozitívnych i negatívnych (výhody, nevýhody, vplyvy na všetky zložky životného prostredia a iné) a zabezpečiť ich posúdenie z hľadiska vplyvu na životné prostredie podľa zákona č. 24/2006 Z. z. o posudzovaní vplyvov na životné prostredie a o zmene a doplnení niektorých zákonov a predložiť ich na schválenie vláde SR. Pri vypracovaní koncepcií pri využívaní vodnej energie a navrhovaní malých vodných elektrární (str. 53 uvedeného stanoviska) je potrebné celý proces plánovať so zohľadnením dokumentácie ochrany prírody a krajiny a zachovania biologickej rozmanitosti, pričom pri návrhu malých vodných elektrární je potrebné posudzovať zámer všetkých vodných stavieb na celom úseku vodného toku komplexne a vypracovať všeobecne záväzný vodohospodársky plán, ktorý určí počet a miesta malých vodných elektrární pre využitie hydroenergetického potenciálu daného toku, aby sa tak predišlo chaotickému navrhovaniu malých vodných elektrární a tým predovšetkým negatívnym dopadom na životné prostredie. Na základe požiadavky Ministerstva životného prostredia SR, Slovenská agentúra 

strana 6 rozhodnutia č.2008/00069/ZH-NOH 
-------------------------------------------------------------------------------------

životného prostredia Banská Bystrica - Centrum krajinnoekologického plánovania v Prešove vypracovala v marci 2007 koncepčný materiál pod názvom „Krajinnoekologické predpoklady a environmentálne limity pre umiestňovanie malých vodných elektrární na území Slovenska“. Následne bol uvedený materiál zaslaný na pripomienkovanie na jednotlivé odbory Ministerstva životného prostredia SR, kde tento proces stále pokračuje. Pokiaľ nebude schválený záväzný koncepčný materiál, ktorý stanoví únosný počet MVE a lokalitu ich umiestnenia na toku so zohľadnením požiadaviek zainteresovaných orgánov a organizácií nebude z hľadiska záujmov štátnej správy ochrany prírody a krajiny vydané súhlasné stanovisko k výstavbe žiadneho vodného diela. Z hľadiska záujmov štátnej správy ochrany prírody a krajiny spracovaný zámer je potrebné posudzovať v súvislosti so všetkými navrhovanými vodnými dielami na strednom  toku Hrona.  Uvedený zámer navrhovateľa nezohľadňuje navrhovaný investičný zámer „Bzenica - vodná plocha“ pre investora Doprastav, a.s. Bratislava, ktorý sa pripravuje v súvislosti so zabezpečením násypového materiálu do telesa rýchlostnej komunikácie R - I Žarnovica - Šašovské Podhradie. 
          Obvodný úrad životného prostredia v Banskej Štiavnici, stále pracovisko v Žiari nad Hronom - úsek štátnej správy odpadového hospodárstva (list č. 2008/00121/ZH zo dňa 31.1.2008) - uvádza, že v kapitole IV.2 Údaje o výstupoch, časť Odpady , že vzhľadom k tomu, že pri uvažovanej realizácií vodného diela budú vznikať odpady, z ktorých  čo do množstva budú 
najvýznamnejšie zastúpené stavebné odpady vrátane výkopovej zeminy, je potrebné uviesť, aby sa pri riešení problematiky pri nakladaní so vzniknutým odpadom postupovalo v súlade s platnou legislatívou v odpadovom hospodárstve. Orgán štátnej správy odpadového hospodárstva považuje za potrebné ďalšie posudzovanie podľa platného zákona.  
           Obvodný úrad životného prostredia v Banskej Štiavnici, stále pracovisko v Žiari nad Hronom - orgán štátnej vodnej správy (list č. 2008/00143/ZH zo dňa 7.2.2008) - uvádza, že z hľadiska vodného hospodárstva sú prijateľné obidva varianty predloženého zámeru. Podľa § 60 vodného zákona je vo veci vyjadrovania k danej stavbe príslušným orgánom štátnej vodnej správy Krajský úrad ŽP v Banskej Bystrici. Odporúča predmetnú činnosť ďalej na posudzovanie podľa zákona č.24/2006 Z. z. o posudzovaní vplyvov na životné prostredie.
          Obvodný úrad životného prostredia v Banskej Štiavnici, stále pracovisko v Žiari nad Hronom - úsek štátnej správy ochrany ovzdušia (list č. 2008/00119/ZH zo dňa 30.1.2008) - uvádza, že uvedenou činnosťou v zámere nebudú dotknuté záujmy štátnej správy ochrany ovzdušia a neodporúča predmetnú činnosť na ďalšie posudzovanie podľa zákona č. 24/2006 Z. z. o posudzovaní vplyvov na životné prostredie. 
 
          Mesto Žarnovica, (list č. 361/2008 zo dňa 22.1.2008) - požaduje posúdiť celý tok rieky Hron a spracovanie záväzného koncepčného materiálu, ktorý urobí výber MVE tak, aby sa zachovali pôvodné vzácne biotopy a nenarušila sa ekologická stabilita rieky s určením koľko a kde môžu byť MVE postavené. Požaduje výstavbu MVE komplexne posudzovať podľa zákona č. 24/2006 Z. z. o posudzovaní vplyvov na životné prostredie. 
          Mesto Žarnovica ako dotknutá obec v súlade so zákonom zverejnila uvedený zámer činnosti v mieste obvyklým spôsobom t.j. na úradných  tabuliach mesta, na internetovej stránke mesta, v mestskom rozhlase ako aj v televízií Panoráma v dňoch od 22.1.2008 do 12.2.2008..   
          
         Obec Bzenica (list zo dňa 11.2.2008) - uvádza, že v katastri obce Bzenica prejavili záujem o výstavbu MVE traja investori. K umiestneniu stavieb, ich vodohospodárskou, energetickou a environmentálnou funkciou z pohľadu a záujmov obce sa zaoberalo obecné zastupiteľstvo, ktoré zamietlo výstavbu MVE s derivačným kanálom a schválilo alternatívu umiestnenia MVE priamo v koryte Hrona. S predloženým návrhom Hydroenergie s.r.o. Bratislava obec Bzenica nesúhlasí z dôvodu záberu kvalitnej poľnohospodárskej pôdy, vybudovaním umelého kanála sa trvale zasiahne do charakteru toku Hron. Ďalej umelý kanál, 

strana 7 rozhodnutia č.2008/00069/ZH-NOH 
---------------------------------------------------------------------------------------------

hrádze atď. zmenia ráz krajiny na veľké časti katastra a vytvoria trvalú prekážku pre prístup k rieke Hron, prehrádzky znemožnia plynulé splavovanie rieky, ďalej je obava zo zhoršenia prevádzania veľkých povodňových prietokov, vzdutie hladiny negatívne ovplyvní odtekanie vody z Vyhnianskeho potoka. Pri väčších prietokoch môžu vzniknúť  záplavy dolnej časti obce pod križovatkou. Vzdutie hladiny negatívne ovplyvní odtekanie vody z odvodňovacieho kanála, čo spôsobí podmáčanie a zaplavovanie domov a polí pri futbalovom ihrisku. Variant č.2 (2) nie je v súlade s Územno - plánovacou dokumentáciou a s pripravovanou výstavbou vodnej plochy na rekreáciu. Obec Bzenica žiada,  aby predložený zámer bol posudzovaný podľa zákona č. 24/2006 Z. z..
         Obec Bzenica  ako dotknutá obec v súlade so zákonom zverejnila uvedený zámer činnosti v mieste obvyklým spôsobom t.j. na úradnej  tabuli obce a v obecnom rozhlase v dňoch od 18.1.2008 a 21.2.2008..   

         Zároveň zámer činnosti bol zverejnený na internetovej stránke na www.enviroportal.sk <http://www.enviroportal.sk/>        
  
         Slovenský vodohospodársky podnik, š. p. OZ Banská Bystrica sa k zámeru nevyjadril.
 ( dňa 17.1.2008  potvrdil prevzatie zámeru činnosti ). 

         Verejnosť sa v priebehu zisťovacieho konania k navrhovanej činnosti osobitne vyjadrila a to  listom  doručený na tunajší úrad dňa 19. 2. 2008 . 
K variantu I - r. km 113,55 - MVE haťového typu dáva následovné pripomienky: technické riešenie biokoridora  - nie je doriešená  konštrukcia, pozdĺžny sklon, rýchlostné parametre prúdiacej vody, spôsob opevnenia brehov a dna koridoru, jeho krajinné dotvorenie.  V kapitole IV.3.2 je konštatované, že činnosť posudzovaná vo variante I neovplyvní nijakým spôsobom vodné hospodárstve v území, čo je v rozpore s konštatovaním v kapitole IV.3.1..     
Variant 2 - r. km 114,7 - MVE derivačného, kanálového typu, hlavná MVE I na konci prívodného kanála, podružná MVE II pri hati a odbernom objekte - biokoridor - tak ako u variantu I z hľadiska ochrany prírody a zachovania kontinuálneho prepojenia podhatia s nadhatím, venovaná len okrajová zmienka. Nie sú  riešené technické parametre biokoridora. 
SO č. 111 nie je doriešená preložka Vyhnianskeho potoka na ľavej strane rieky , kde by sa musela križovať s objektom hate alebo prívodného kanála, ak má byť zaústená do starého koryta pod haťou. Hodnota jeho 100 - ročnej vody v ústí do Hrona je cca 60 m3 s-1 .
SO č. 112 Úpravy v starom koryte - tomuto objektu je venovaná len minimálna pozornosť. Je potrebné doplniť o následovné: Pri hĺbke starého koryta 3 - 4 m  a pri tak navrhovanej  výške prehrádzok je nevyhnutné doriešiť rybochod na každej prehrádzke s jej technicko - stavebnými riešeniami. Doriešiť turistický splav pre člny a pramice. Akékoľvek vyššie prietoka než je prietočná kapacita prívodného kanála budú vybrežovať zo starého koryta do okolia, vzhľadom nato, že prepážky sú v ňom navrhované až po brehové línie. Zhoršia sa tým možnosti prevádzania povodňových prietokov, ktoré budú zaplavovať okolité pozemky už pri úrovni 1 - ročnej vody, čo je stav horší, než je v súčasnosti. V zámere nie je dokumentovaný spôsob prevádzania akýchkoľvek povodňových prietokov. Ponechanie sanačného prietoku 7 m3  s-1 v starom koryte je absolútne nepostačujúce, nedosahuje ani hodnotu 364 - dňového prietoku. Na základe uvedeného je potrebné zámer dopracovať  a opäť ho predložiť na príslušný úrad za účelom zahájenia zisťovacieho konania. 
  
           Obvodný úrad životného prostredia v Banskej Štiavnici v rámci zisťovacieho konania, posúdil navrhovanú činnosť z hľadiska povahy a rozsahu navrhovanej činnosti, miesta vykonávania navrhovanej činnosti, najmä jeho únosného zaťaženia a ochranu poskytovanú podľa osobitných predpisov, významu očakávaných vplyvov na životné prostredie a zdravie 

strana 8 rozhodnutia č.2008/00069/ZH-NOH 
---------------------------------------------------------------------------------------------

obyvateľstva, súlad s územno-plánovacou dokumentáciou a úrovne spracovania zámeru. Prihliadal pritom na stanoviská doručené k zámeru od zainteresovaných subjektov, vrátane verejnosti a rozhodol tak, ako je uvedené vo výrokovej časti tohto rozhodnutia. 
                     
            Obvodný úrad životného prostredia v Banskej Štiavnici, ako príslušný orgán vo veci posudzovania vplyvov na životné prostredie uvádza, tak ako je uvedené vo výroku rozhodnutia, že je možné upustiť od hodnotenia vplyvov na životné prostredie podľa zákona v súlade s jeho prílohou č. 8 v časti 10. Vodné hospodárstvo pol. č. 1. Priehrady, nádrže a iné zariadenia určené na zadržiavanie alebo na akumuláciu vody vrátane suchých nádrži - s výškou hrádze nad základovou líniou  je stanovená  prahová hodnota v časti B pre zisťovacie konanie od 3 do 8 m. 

            Príslušný orgán upustil od hodnotenia vplyvov na životné v súlade so zákonom aj z toho dôvodu, že navrhovaná činnosť bude umiestnená v prvom stupni z hľadiska ochrany prírody a krajiny a  daný profil je zaradený v návrhu dokumentácie „Krajinnoekologické predpoklady a environmentálne limity pre umiestňovanie malých vodných elektrárni na území Slovenska“  vypracovaný Slovenskou agentúrou životného prostredia Banská Bystrica, Centrum krajinnoekologického plánovania  v Prešove v 03/2007,  pričom  prihliadal v  plnom rozsahu na 
stanovisko č. 7152/2006 - 3.5/tč vydané Ministerstvom ŽP SR podľa zákona č.24/2006 Z. z. o posudzovaní vplyvov na životné prostredie v znení neskorších právnych predpisov  k stratégií vyššieho využitia obnoviteľných zdrojov energie v SR.  

               Príslušný orgán vo veciach posudzovania vplyvov na životné prostredie upustil od posudzovania vplyvov na životné prostredie v danej lokalite aj z toho dôvodu,  že na záujmové územie sú vypracované množstva koncepčného environmentálneho materiálu, ktoré spracovatelia  v plnej miere využívajú,  pri spracovaní zámerov resp. správ o hodnotení vplyvov na životné prostredie. Je to „Miestny územný systém ekologickej stability vo vybraných katastrálnych územiach v dosahu ZSNP a.s., Žiar nad Hronom“ (vrátane k. ú. Bzenica, Bukovina atď.) vypracovaný v 12/1996, Ministerstvom ŽP SR a „Zhodnotenie ekologickej únosnosti regiónu Žiarskej kotliny - záverečná správa“ (r. 1998) objednávateľom, ktorého bolo Ministerstvo ŽP SR - sekcia ochrany prírody a krajiny, posudzovanie vplyvov na životné prostredie a medziodvetvových   vzťahov.     
              Príslušný orgán vo veciach posudzovania vplyvov na životné prostredie vzal do úvahy hlavne tú skutočnosť, že zvýšenie využívania hydroenergetického potenciálu na výrobu elektriny v malých vodných elektrárňach je jedným zo základných nástrojov na dosiahnutie cieľov stanovených v Stratégii vyššieho využitia obnoviteľných zdrojov energie v SR a Energetickej politike SR. 
      
             Zo stanovísk doručených k zámeru a z opatrení navrhnutých v zámere vyplynuli niektoré konkrétne požiadavky vo vzťahu k navrhovanej  činnosti, ktoré je potrebné zohľadniť v  procese konania o povolení činnosti podľa osobitných predpisov.

            Pre uvedenú činnosť je  možné o d p o r ú č a ť variant 1 a požiadať povoľujúci orgán o povolenie podľa osobitných predpisov.

Pre variant 1 stanovujeme nasledovné podmienky: 

Ø	rešpektovať všetky navrhnuté opatrenia na zmiernenie nepriaznivých vplyvov činnosti uvedené v zámere pre navrhovanú činnosť 

strana 9 rozhodnutia č.2008/00069/ZH-NOH 
--------------------------------------------------------------------------------------------

Ø	v dokumentácií pre územné konanie dopracovať technické riešenie biokoridora        (konštrukciu, pozdĺžny sklon, spôsob opevnenia brehov a dna koridoru), doriešiť             zásobovanie staveniska pitnou vodou. Pokiaľ sa vodné dielo bude využívať aj na           rekreačné účely je potrebné navrhnúť protihlukové opatrenia, vzhľadom na susediacu            pripravovanú výstavbu rýchlostnej komunikácie
Ø	dokumentáciu pre územné konanie zosúladiť  s navrhovaným investičným zámerom 
            „ Bzenica - vodná plocha “   
Ø	pred realizáciou činnosti v súlade s ustanoveniami vodného zákona zakategorizovať vodnú stavbu  
Ø	požiadať príslušné orgány štátnej správy  a  správcu toku o vyjadrenie k navrhovanej činnosti k projektovej dokumentácií pre územné  konanie
Ø	pri realizácií činnosti i pri prevádzke dodržiavať ustanovenia zákona č. 666/2004 Z. z. o ochrane pred povodňami a venovať zvýšenú pozornosť zabezpečeniu poľnohospodárskej pôdy pred eróziou,  účinnými  proti  erozívnymi opatreniami. 
Ø	pri realizácií stavby i pri jej prevádzke v plnom rozsahu rešpektovať  osobitne chránenú časť prírody „Chránený areál Revišťský rybník“ 
Ø	pri nakladaní so vzniknutým odpadom postupovať v súlade s platnou legislatívou v odpadovom hospodárstve
Ø	pri realizácií stavby i pri jej prevádzke v plnom rozsahu zachovať pôvodné biotopy a činnosťou nenarušiť  ekologickú stabilitu nadregionálneho biokoridoru rieky Hron 

           Ak sa zistí, že skutočné vplyvy posudzovanej činnosti sú väčšie, ako sa uvádza v zámere, je ten, kto činnosť vykonáva povinný zabezpečiť opatrenia na zosúladenie skutočného vplyvu s vplyvom uvedeným v zámere a v súlade s podmienkami určenými v rozhodnutí o povolení činnosti podľa osobitných predpisov.

            Podľa § 29 ods. 9 zákona dotknutá obec bezodkladne informuje o tomto rozhodnutí verejnosť spôsobom v mieste obvyklým.  

Poučenie:         
              Zisťovacie konanie sa nevykonáva podľa zákona č.71/1967 Zb. o správnom konaní v znení neskorších právnych predpisov a preto sa voči nemu nemožno odvolať. 

              Toto  rozhodnutie možno preskúmať súdom podľa zákona  č.99/1963 Zb. Občiansky súdny poriadok v znení neskorších predpisov.

                                                                                                                          Ing. Vladimír Valent  
                                                                                                                               Prednosta  OÚ

strana 9 rozhodnutia č.2008/00069/ZH-NOH 
--------------------------------------------------------------------------------------------

Doručí sa :
      1.   Hydroenergia, s.r.o. Račianska 30/A, 821 02 Bratislava
2.	ENVIGEO, a.s., Kynceľová 2, 974 11 Banská Bystrica 
3.	Ministerstvo ŽP SR - sekcia vôd a energetických zdrojov, Nám. Ľ. Štúra 1, 812 35 Bratislava
      4.   Ministerstvo hospodárstva SR, Mierova 19, 827 15 Bratislava 212
      5.   Krajský úrad ŽP v Banskej Bystrici, Odbor zložiek ŽP, Nám. Ľ.Štúra 1,  Banská Bystrica
      6.   Úrad Banskobystrického  samosprávneho kraja, Odbor RR ÚP a ŽP, 974 01 Banská Bystrica
      7.   Okresné riaditeľstvo Hasičského a záchranného zboru v Žiari nad Hronom, ul. SNP č.125 
      8.   Obvodný úrad v Žiari nad Hronom - odbor krízového riadenia, Nám. M. Slovenskej č.8
      9.   Obvodný pozemkový úrad v Žiari nad Hronom, Ul. SNP č.124, Žiar nad Hronom 
     10.  Obvodný pozemkový fond  v Žiari nad Hronom, Ul. SNP č. 124, Žiar nad Hronom
     11.  Regionálny úrad verejného zdravotníctva so sídlom v Žiari nad Hronom, Sládkovičova  484/9
     12.  CHKO - Štiavnické vrchy, Radničné nám. č.18, Banská Štiavnica 
     13.  SAŽP - CRE, Tajovského 28, 975 90 Banská Bystrica
     14.  Obvodný úrad životného prostredia v Banskej Štiavnici, stále pracovisko v Žarnovici -     
            -  úsek štátnej vodnej  správy,  úsek štátnej správy ochrany ovzdušia, úsek  štátnej správy 
               ochrany prírody a krajiny,  úsek štátnej správy odpadového hospodárstva    
    15.   Obvodný úrad životného prostredia v Banskej Štiavnici, stále pracovisko v Žiari nad 
            Hronom - úsek štátnej vodnej  správy,  úsek štátnej správy ochrany prírody a krajiny, 
            úsek  štátnej správy   odpadového hospodárstva,  úsek štátnej správy ochrany ovzdušia     
    16.   Mesto Žarnovica - primátor mesta
    17.   Obec Bzenica - starosta obce